Филип Сидни
Така е, на духа е длъжен…
„Астрофел и Стела“, сонет 5

Превод от английски: Александър Шурбанов, 1995

chitanka.info

        Така е, на духа е длъжен взорът

да служи, на небесния му трон.

Които тази висша власт оспорят,

за своя бунт ще заплатят със стон.

        Да, вярно е, лъкът на Купидон

е идол, който на глупците хорът

все тъй ще тачи с нечестив поклон,

додето всички църкви се затворят.

        Да, божията красота е чест,

а земната е нейна сянка слаба,

неустойчива в тленната си смес.

Да, ний сме гости тук и духом трябва

        да дирим пак на своя дом предела.

        Така е, знам, но аз обичам Стела.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.